吳推官十五見過
作者：韓淲
朝代：宋

paragraphs: 君來已三年，凡幾過澗上。
杯酒逭我饑，言笑亦舒暢。
同遊多時髦，意岸雜謔浪。
倡優發俚曲，貌態或動盪。
君今欲行矣，家山信無恙。
人情久則疏，是乃流俗狀。
吾儕遠逾密，此當足嘉尚。
蕭條麥秋寒，烟雨寫青嶂。
江空一水橋，城郭兩相望。
他時延陵西，彼此記閒放。
夜來夫如何，不和可無唱。